ዘላቂ ሰላምን ለመገንባት ጠንካራ የግጭት አፈታትና መከላከል ሥርዓት መዘርጋት ይገባል
አዲስ አበባ፤ ነሐሴ 15/2005 (ዋኢማ) – ዘላቂ ሠላምን ለመገንባት ጠንካራ የግጭት አፈታትና መከላከል ሥርዓት መዘርጋት እንደሚገባ የፌዴራል ጉዳዮች ሚኒስቴር አስታወቀ። ሚኒስቴሩ ከተለያዩ ክልሎችና የከተማ መስተዳድሮች ለተውጣጡ የአስተዳደርና ፀጥታ ዘርፍ ኃላፊዎችና ከፍተኛ ባለሙያዎች ከነሐሴ 13 እስከ 15 ቀን 2005 ዓ.ም በደብረ ብርሃን ከተማ ሥልጠና ሰጥቷል። የፌዴራል ጉዳዮች ሚኒስትር ዴኤታ አቶ ዑመድ ኡቦንግ በሥልጠናው ማጠናቀቂያ ላይ እንዳሉት በአገሪቱ የተጀመረው የመልካም አስተዳደርና የዴሞክራሲያዊ ሥርዓት ግንባታ በዘላቂነት ለማረጋገጥ የግጭት አፈታት ሥርዓትን ማጠናከር ይገባል። ከዚህ አንፃር በሠላም ማስፈን ዙሪያ የኅብረተሰቡን ግንዛቤ በየጊዜው በማሳደግ መልካም አስተዳደር እንዲጎለብት ለማስቻል ከባለድርሻ አካላት ጋር በቅርበት መስራት ትኩረት የሚሰጠው ጉዳይ መሆኑን አመልክተዋል። ይህንንም አሰራር ተግባራዊ ለማድረግ የሚያስችል የሠላም ባህል ግንባታ የማሳደግና የአስተሳሰብ አንድነትን የመፍጠር እንቅስቃሴ መንግሥት ተግባራዊ በማድረግ ላይ መሆኑን አስታውቀዋል። አገሪቱ በግጭት አፈታት ዙሪያ መልካም የሚባሉ እሴቶች ያላት ሲሆን ይህንን መልካም እሴት አጠናክሮ ለማስቀጠል የሚያስችል ሥርዓት እንደሚያስፈልግ ሚኒስትር ዴኤታው ተናግረዋል። በሥልጠናው ቆይታ ከክልሎችና ከከተማ መስተዳድሮች የተወከሉ የግጭት መከላከልና አፈታት ኃላፊዎችና ከፍተኛ ባለሙያዎች ከየአካባቢያቸው ነባራዊ ሁኔታ በመነሳት ሰፊ የልምድ ልውውጥ ማድረግ ችለዋል። የተጀመረውን የህዳሴ ጉዞ ለማስቀጠል ጠንካራ የኢኮኖሚ ማኅበረሰብ በመፍጠር ዘላቂ ሠላም የተረጋገጠለት ማኅበረሰብ ለመገንባት ያሉትን አገራዊ እሴቶች ማጠናከር እንደሚገባ ሰልጣኞች ገልጸዋል። እንደ ኢዜአ ዘገባ በቀጣይም የአገር ሽማግሌዎችንና የተለያዩ አደረጃጀቶችን ያሳተፈ የመወያያ መድረክ በመፍጠር በውይይትና በንግግር ግጭትን የመፍታት ባህል ለማዳበር ሚኒስቴሩ ትኩረት ሰጥቶ እንደሚሰራ አመልክቷል። የሠላም ባህልን የሚያጎለብቱ ማህበራዊና ባህላዊ እሴቶችን አገሪቱ ከምትከተለው የዴሞክራሲና ኅብረ-ብሔራዊ ፌዴራሊዝም ሥርዓት ጋር በማጣጣም ግጭቶችን በውይይት የሚፈታ ማኅበረሰብ ለመገንባት በሚደረገው ጥረት ዜጎች የድርሻቸው ሊወጡ እንደሚገባ ሚኒስቴሩ ማስገንዘቡን ኢዜአ ዘግቧል።